REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj: 06-2/72-23

29. mart 2023. godine

B e o g r a d

ZAPISNIK

SA 23. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 29. MARTA 2023. GODINE

Sednica je počela u 13,00 časova.

Sednici je, saglasno članu 70. stav 1. alineja prva Poslovnika Narodne skupštine, predsedavao Milenko Jovanov, predsednik Odbora.

Sednici su prisustvovali članovi Odbora: dr Uglješa Mrdić, Aleksandar Marković, Aleksandar Mirković, Đorđe Komlenski, dr Vesna Ivković, Radovan Arežina, Janko Veselinović, Vojislav Mihailović, Miroslav Aleksić, Dragana Rakić i Života Starčević.

Sednici su prisustvovali zamenici članova Odbora: Dragana Radinović, zamenik člana Sandre Božić, Svetozar Vujačić, zamenik člana Veroljuba Matića, Milosav Milojević, zamenik člana Ane Miljanić, Srđan Milivojević, zamenik člana Dragane Rakić, Dragana Miljanić, zamenik člana Nikole Dragićevića i Radmila Vasić, zamenik člana Boška Obradovića.

Sednici nisu prisustvovali članovi Odbora: Sandra Božić, Veroljub Matić, Ana Miljanić, Nikola Dragićević i Boško Obradović.

Na predlog predsednika, Odbor je većinom glasova utvrdio sledeći:

D n e v n i r e d:

- Usvajanje zapisnika sa 20, 21. i 22. sednice Odbora -

1. Razmatranje ostavke koju je na funkciju narodnog poslanika podneo Nenad Filipović (akt 01 broj 118-374/23 od 27. februara 2023. godine),

2. Razmatranje zahteva Tomislava Momirovića, ministra za unutrašnju i spoljnu trgovinu, za pribavljanje mišljenja za obavljanje druge javne funkcije (akt 21 broj 02-450/23 od 8. marta 2023. godine).

Pre prelaska na rad po utvrđenom dnevnom redu, Odbor je većinom glasova, bez primedaba, usvojio zapisnike sa 20, 21. i 22. sednice Odbora.

**Prva tačka dnevnog reda:** Razmatranje ostavke koju je na funkciju narodnog poslanika podneo narodni poslanik Nenad Filipović

Predsednik Odbora je konstatovao da je ostavka Nenada Filipovića, na osnovu Zakona o izboru narodnih poslanika i Poslovnika, overena u skladu sa zakonom kojim se uređuje overa potpisa i u zakonskom roku predata na pisarnici Narodne skupštine. Predsednik Odbora je predložio da Odbor Narodnoj skupštini podnese izveštaj o nastupanju slučaja iz člana 131. stav 2. tačka 6) Zakona o izboru narodnih poslanika u kome se podnošenje ostavke navodi kao razlog za prestanak mandata narodnom poslaniku, s predlogom da Narodna skupština konstatuje prestanak mandata imenovanom narodnom poslaniku.

Diskusije nije bilo.

Odbor je, na predlog predsednika Odbora, većinom glasova usvojio i Narodnoj skupštini podneo sledeći:

I Z V E Š T A J

Odbor je utvrdio da je podnošenjem ostavke narodnog poslanika Nenada Filipovića, izabranog sa izborne liste „IVICA DAČIĆ – PREMIJER SRBIJE“, nastupio slučaj iz člana 131. stav 2. tačka 6) Zakona o izboru narodnih poslanika, u kome se podnošenje ostavke navodi kao jedan od razloga za prestanak mandata narodnom poslaniku pre nego što se potvrde mandati za dve trećine narodnih poslanika iz narednog saziva Narodne skupštine.

Mandat narodnog poslanika prestaje danom podnošenja ostavke, u skladu sa članom 132. stav 5. Zakona o izboru narodnih poslanika, te Odbor predlaže da Narodna skupština u smislu člana 133. istog zakona, konstatuje da je imenovanom prestao mandat narodnog poslanika.

Popunjavanje upražnjenog poslaničkog mesta izvršiće se dodeljivanjem mandata drugom kandidatu u skladu sa članom 135. Zakona.

Za izvestioca Odbora na sednici Narodne skupštine određen je Milenko Jovanov, predsednik Odbora.

**Druga tačka dnevnog reda:**  Razmatranje zahteva Tomislava Momirovića, ministra za unutrašnju i spoljnu trgovinu, za pribavljanje mišljenja za obavljanje druge javne funkcije

Predsednik Odbora je upoznao članove da je Tomislav Momirović podneo Odboru zahtev za pribavljanje pozitivnog mišljenje da uz funkciju ministra za unutrašnju i spoljnu trgovinu obavlja i funkciju predstavnika Republike Srbije u Skupštini društva sa ograničenom odgovornošću „Serbia-China Industrial Park -Mihajlo Pupin“, d.o.o., Beograd, na koju ga je odredila Vlada Republike Srbije Zaključkom koji je dostavio uz zahtev.

Ukazao je i da je članom 56. Zakona o sprečavanju korupcije propisana dužnost javnog funkcionera koji namerava da obavlja drugu javnu funkciju, da o tome zatraži saglasnost Agencije za sprečavanje korupcije, te da je pozitivno mišljenje Odbora prethodni uslov da bi Agencijamogla da rešava o potpunom i urednom zahtevu.

U diskusiji su učestvovali Janko Veselinović, Milenko Jovanov, Radmila Vasić, Dragana Rakić, Miroslav Aleksić i Đorđe Komlenski.

Janko Veselinović je ukazao da je zahtev ministra Momirovića najmanje sporan u poređenju sa prethodnim zahtevima drugih ministara koje je Odbor rešavao, imajući u vidu pretpostavku da je imenovanog Vlada odredila u za člana skupštine društva radi zastupanja kapitala države Srbije. Potom je uputio pitanje predsedniku Odbora da li se zna kada će Narodna skupština početi sa radom s obzirom na to da je prolećno zasedanje trebalo da počne prvog radnog dana u martu, da je mesec mart već na izmaku, a pri tom ima toliko važnih tema koje bi Narodna skupština morala da razmatra. Apostrofirao je problem femicida u Srbiji, navodeći podatak da je samo od početka godine devet žena ubijeno u porodičnom nasilju i s tim u vezi pomenuo dopis koji je Narodnoj skupštini uputio veliki broj udruženja i organizacija u kome se ukazuje na ovaj ozbiljan društveni problem.

Milenko Jovanov je u svom odgovoru na primedbu o radu Narodne skupštine ukazao na razliku između zasedanja i sednice i naglasio da to što nema plenarne sednice ne znači da Skupština nije u zasedanju jer odbori rade. Zamolio je članove Odbora da se drže dnevnog reda i zahvalio Janku Veselinoviću što je na korektan način prokomentarisao podneti zahtev ministra Momirovića.

Radmila Vasić je iznela očekivanje da na sednici bude prisutan i neko iz ministarstva radi davanja dodatnih informacija u vezi sa podnetim zahtevom i upitala koliko će primanja ministar ostvarivati po ovom osnovu, dodavši da je u pitanju kompanija koja je zajedničko vlasništvo NR Kine i Republike Srbije sa učešćem 65% : 35% koja je u 2021. godini poslovala sa gubitkom, a pri tome uredno isplaćivala naknade zaposlenima. Navela je da je šifra pretežne delatnosti navedenog preduzeća izgradnja stambenih i nestambenih zgrada i ponovila pitanje o ulozi ministra i planovima i namerama Vlade po pitanju daljih aktivnosti ove kompanije.

Odgovarajući na postavljena pitanja, Milenko Jovanov je naveo podatak da je u pitanju industrijski park visokih tehnologija koji će se nalaziti sa druge strane Pupinovog mosta i prostirati na površini od 320 hektara, kao i da će u njemu živeti oko 3.750 stanovnika, a raditi skoro 10.000 ljudi. Takođe je dodao da je u Zakonu o privrednim društvima jasno definisan pojam „društva sa ograničenom odgovornošću“ kao i šta su nadležnosti skupštine društva, odnosno šta u skupštini takvog društva radi predstavnik kapitala. Napomenuo je da nijedan predstavnik Vlade nije bio prisutan na sednici Odbora kada se raspravljalo o prethodnim zahtevima ministara za obavljanje drugog posla ili druge funkcije.

Dragana Rakić je u uvodnom obraćanju upitala predsednika Odbora zbog čega ne dozvoljava repliku koleginici koja je prethodno diskutovala, na šta je Milenko Jovanov ukazao da je odredbama Poslovnika predviđeno da o pravu na repliku odlučuje predsedavajući sednicom Narodne skupštine ili radnog tela; da je već dao odgovore na postavljena pitanja Radmile Vasić i upozorio na obavezu poslanika da se u svojoj diskusiji pridržavaju dnevnog reda. Dragana Rakić je, kao predstavnik Demokratske stranke u Odboru, iznela stav da je ministar Momirović prekršio odredbe Zakona o sprečavanju korupcije i Zakona o opštem upravnom postupku i da iz tih razloga neće glasati za davanje pozitivnog mišljenje. Po njenom mišljenju, ministar je propustio da se u zakonskom roku obrati Agenciji za sprečavanje korupcije, kao i Odboru nakon dobijanja odgovora Agencije da je podneti zahtev nepotpun. Takođe je postavila pitanje Vladi zbog čega se u Službenom glasniku ne objavljuju zaključci Vlade kojima se imenuju predstavnici Republike Srbije u mešovitim kompanijama, iskazujući nezadovoljstvo što na sednici Odbora nije prisutan ministar Momirović, drugi predstavnici Vlade, niti predstavnik Agencije za sprečavanje korupcije. Zapitala se iz kojih se razloga Vlada odlučila da promeni predstavnika Republike Srbije u konkretnoj kompaniji, s obzirom na to je u prethodnom periodu ovu funkciju obavljao Dušan Žarković.

Milenko Jovanov je odgovorio da je iz priložene dokumentacije očigledno da je sve urađeno u roku jer je Agencija za sprečavanje korupcije 20. februara imenovanom uputila poziv za dopunu zahteva koji izvesno nije uručen ministru istog dana, te da je on zahtev Odboru dostavio 8. marta, a kako februar ima 28 dana, jasno je da je ispoštovao ostavljeni rok od 15 dana.

Miroslav Aleksić je naglasio da je zahtev ministra Momirovića za obavljanje duplih funkcija najblaži u poređenju sa prethodnim zahtevima, posebno istakavši zatev ministra zdravlja Danice Grujičić. Ponovio je tezu prethodnih diskutanata da ministar Momirović nije ispoštovao rokove, odnosno da se upustio u proceduru pribavljanja saglasnosti nakon što je sama Agencija reagovala. Podvukao je da je apsolutno za to da Republika Srbija ima zastupnika kapitala u ovakvoj firmi ali da je protiv toga da se prilikom procedure imenovanja zastupnika Republike Srbije krše zakoni i propisi koji se usvajaju u Narodnoj skupštini. Izneo je i nekoliko finansijskih pokazatelja o poslovanju ove kompanije, naglašavajući da je ista u kategoriji sa bonitetom 3B, što znači da je svrstana u preduzeće koje ima poteškoće sa likvidnošću.

Đorđe Komlenski je napomenuo da se javio za reč kako bi odgovorio na primedbe oko navodnog nepoštovanja rokova prilikom podnošenja zahteva, kao i na druge tvrdnje iznete u prethodnim diskusijama. Mišljenja je da su svi rokovi iz Zakona o sprečavanju korupcije ispoštovani jer u suprotnom Agencija za sprečavanje korupcije ne bi ostavila ministru naknadni rok od 15 dana da dostavi nedostajuću dokumentaciju. U vezi sa napomenom o pretežnoj delatnosti kompanije u kojoj će ministar Momirović biti predstavnik kapitala Republike Srbije, uputio je prisutne na to da je po starim propisima koji su uređivali registraciju preduzeća bilo neophodno navoditi sve moguće delatnosti, pa su često šifre delatnosti zauzimale i po nekoliko strana u registracionoj prijavi. S druge strane, po aktuelnim propisima, prilikom registracije u APR-u, dovoljno je da se navede samo jedna šifra delatnosti koja najpribližnije odslikava ono čime će se konkretno preduzeće pretežno baviti, dok pri tom ne postoji prepreka da se takvo preduzeće bavi i svim onim što nije zakonom zabranjeno i zamolio članove Odbora da ostanu u temi.

Po zaključenju diskusije, na predlog predsednika, Odbor je većinom glasova prihvatio zahtev i dao pozitivno mišljenje Tomislavu Momiroviću da uz funkciju ministra za unutrašnju i spoljnu trgovinu, može da obavlja i funkciju predstavnika Republike Srbije u Skupštini Društva sa ograničenom odgovornošću „Serbia-China Industrial Park - Mihajlo Pupin“, d.o.o., Beograd.

\*\*\*

Sednica je završena u 13,45 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Svetlana Dedić Milenko Jovanov